b'\n_START_ARTICLE_\nPala\xc4\x8da Drottningholm\n_START_SECTION_\nPovijest\n_START_PARAGRAPH_\nDrottningholmsku pala\xc4\x8du su obilje\xc5\xbeile \xc5\xa1vedske kraljice. Izvorno je renesansnu pala\xc4\x8du izgradio flamanski arhitekt Willem Boy za kraljicu Katarinu Jagelovi\xc4\x87, suprugu kralja Ivana III. \xc5\xa0vedskog 1580. godine, na mjestu kraljevske ku\xc4\x87e Torvesund ("Zvuk ribolova")._NEWLINE_Dvorac je 1661. godine kupila kraljica Hedvig Eleonora od Holstein-Gottorpa, ali je dvorac potpuno izgorio iste godine. Stoga je kraljica uposlila \xc5\xa1vedskog arhitekta  Nicodemusa Tessina starijeg koji je obnavljao dvorac sve do svoje smrti 1681. godine kada je radove na unutra\xc5\xa1njosti nastavio i dovr\xc5\xa1io njegov sin Nicodemus Tessin mla\xc4\x91i. Kralji\xc4\x8din sin, kralj Karlo XI. \xc5\xa0vedski, je rado boravio u dvorcu gdje je \xc4\x8dasto lovio, a supruga njegova sina Karla XII., kraljica Ulrika Eleonora Danska, je koristila dvorac kao kraljevsku rezidenciju tijekom odsutnosti kralja za vrijeme Velikog sjevernog rata (1700.-1721.)._NEWLINE_Kraljica Ulrika Eleonora \xc5\xa0vedska je dvorac na\xc4\x8dinila rezidencijom za svog supruga Fridrika I. \xc5\xa0vedskog od 1715. do 1744. godine kada je kao svadbeni dar darovan kraljici Lujzi Ulriki Pruskoj kada se udala za Adolfa Fridrika \xc5\xa0vedskog koji je postao kraljem 1751. godine. Kraljica je dala dvorac obnoviti u rasko\xc5\xa1nu rokoko pala\xc4\x8du, a izgradila je i kraljevsko kazali\xc5\xa1te nakon \xc5\xa1to je skromna gra\xc4\x91evina izgorila 1762. godine. Kraljica je sa svojim mu\xc5\xbeem \xc5\xbeivjela u dvorcu sve do 1771. godine kada je karalj preminuo, a kraljica prodala dvorac \xc5\xa1vedskoj dr\xc5\xbeavi 1777. godine. Njezin sin, kralj Gustav III. \xc5\xa0vedski, je nastavio koristiti pala\xc4\x8du kao kraljevsku rezidenciju koja je do\xc5\xbeivjela svoje zlatno doba za njegove vladavine. Njegovi nasljednici, _NEWLINE_njegov sin kralj Gustav IV. \xc5\xa0vedski (vlado od 1792.-1809.) i brat, kralj Karlo XIII. \xc5\xa0vedski (vladao od 1809.-18.), su sporadi\xc4\x8dno koristili pala\xc4\x8du. Gustav IV. je 11 dana bio zato\xc4\x8den u Kineskom paviljonu Drottningholmskog parka prilikom njegove abdikacije 1809. godine._NEWLINE_Tijekom vladavine Karla XIV. Ivana \xc5\xa0vedskog (vladao 1818.-44.) pala\xc4\x8da je napu\xc5\xa1tena jer ju je kralj smatrao za simbol stare dinastije. Pala\xc4\x8da je propadala, a njezin inventar je odne\xc5\xa1en i naposlijetku rasprodan._NEWLINE_Prvu obnovu pala\xc4\x8de poduzeo je kralj Oskar I. \xc5\xa0vedski 1846. godine, te je pala\xc4\x8da poslu\xc5\xbeila za prijem prvih pan-skandinavskih studenata 1856. godine, a tu je i ro\xc4\x91en budu\xc4\x87i kralj Gustav V. \xc5\xa0vedski 1858. godine. Kralj Oskar II. \xc5\xa0vedski je nastavio njezinu obnovu 1880-ih, ali je kritiziran jer ju je modernizirao bez obra\xc4\x87anja pozornosti na njezin izvorni izgled. Tek je Gustav V. 1907. godine zapo\xc4\x8deo njezinu obnovu u izvornom izgledu iz 18. stolje\xc4\x87a, a pala\xc4\x8da je postala ljetnom rezidencijom \xc5\xa1vedske kraljevske obitelji._NEWLINE_Nakon \xc5\xa1to je kraljevska obitelj u\xc4\x8dinila Drottningholm svojom primarnom rezidencijom 1981. godine, nju \xc4\x8duva \xc5\xa1vedska vojska, kao i Stockholmsku pala\xc4\x8du.\n_START_SECTION_\nOdlike\n_START_PARAGRAPH_\nDvorac je tijekom povijesti do\xc5\xbeivio vi\xc5\xa1e obnova i modernizacija, a posljednja je bila od 1997.-2002. godine kada su obnovljeni i o\xc4\x8di\xc5\xa1\xc4\x87eni vanjski zidovi._NEWLINE_Crkvu pala\xc4\x8de iz 1746. godine koriste \xc5\xbeitelji \xc5\xbeupe Lov\xc3\xb6n svake zadnje nedjelje u mjesecu._NEWLINE_Drottningholmsko kraljevsko kazali\xc5\xa1te je mjesto odr\xc5\xbeavanja opernog festivala svakog ljeta, a ize\xc4\x91u njih ponekad tu djeluje i Kraljevska \xc5\xa1vedska opera._NEWLINE_Parkovi drottningholma su nastajali i \xc5\xa1irili se pri svakoj obnovi pala\xc4\x8de, te su tako razli\xc4\x8ditih stilova. Najstariji je onaj barokni francuski park ispred ulaza u pala\xc4\x8du kraljice Hedvig Eleonore iz 17. stolje\xc4\x87a. Engleski park je nastao tijekom vladavine Gustava III. a \xc4\x8dine ga dva jezera, kanali, mostovi i veliki travnjaci, te drvoredi oko avenija i perivoja.'